khistorydata/jeongjo-sjw-relations huggingface dataset:
정조 22년
正言金和鍾啓曰罪人克觀以妖任之同氣凶謀逆節爛熳同參而嚴訊之下抵賴不服未克究覈未及承款王章莫伸輿憤莫泄請金甲島爲奴罪人克觀更令王府嚴鞫得情快正王法逆賊尙魯卽是千萬古所未有之劇賊而孥戮之典旣施旋寢噫此賊之未伏王章徑自殞斃已極神人之憤矣假使此賊頑然尙在則千剮萬斫不足以懲其罪孥之戮之在法當然凡係祖宗朝金科玉條猶或隨時變通則今此追孥之禁自近年斷然定行守之太固致使應行之律不得施於此賊萬一有日後惡逆之如尙魯窮凶者抵賴不服頑忍徑斃則孥戮之法其將不施乎罪在罔赦事關後弊請逆賊尙魯亟施孥戮之典噫世道日下人心漸溺至於姜彝天輩出而亦一變怪也姜彝天則本以妖邪之性薄有啁啾之技剽取稗官浮淫之辭幻出市徒佻儇之態招誘遠近而或以術藝相衒糾結黨與而輒以標號相加騙取貨物旨意閃忽假設荒怪之事煽動妖誕之說而敢於顯露之餘反爲拔足之計前後情狀節節狡慝而如金履白誕妄陰邪之類又從以趨附使令之不暇托爲師弟而傳播邪說誘引徒黨而慫慂奸計京鄕焉出沒而甘作倀鬼晝宵焉綢繆而聽其指嗾其他至妖至邪之情殆有浮於彝天至於金鑢本以憸邪之徒投入奸陰之藪招呼容接爛熳同歸往復𧬈訿視若同胞者渠去來和應互相連肚者渠及夫發告之共議益見情跡之難掩與彝天一而二二而一者也伏惟大明中天物無遁形而特推欲竝生之化俾躋咸與新之域有此酌處之命而第念渠輩雖是幺麽白徒而亦簪纓之裔也其詖淫之所漸染心術之所陷溺殆若誘人而餂貨轉至捏妖而煽訛一此不止實有方來難言之慮在聖人辟以止辟之政決不可不嚴杜其漸以示生道殺人之義而不由王府徑付秋曹已是失刑之大者且未及窮覈遽已發配妖黨何以知畏民志何以底定請濟州牧定配罪人姜彝天黑山島定配罪人金履白慶源府定配罪人金鑢亟令王府拿來設鞫嚴問快正典刑其餘徒黨亦令嚴鞫處斷以折奸萌答曰不允
정조 22년
戊午二月二十五日卯時上詣景慕宮展拜入侍時行都承旨徐邁修行左承旨李書九行右承旨李益運左副承旨宋銓右副承旨李泰永同副承旨李海愚記事官洪奭周假注書李弘謙記注官金良倜記事官承膺祚一提學鄭民始二提學沈煥之檢校直提學李晩秀檢校待敎李存秀以次隨駕上具翼善冠衮龍袍乘輿出交泰門永淸門明政門弘化門入逌瞻門至神門外降輿步詣就版位行再拜禮仍詣廟內奉審訖上曰前面遮日撤去以爲看審宮瓦之地也仍降階仰瞻訖敎曰蓋瓦多爲差池間有土出處慮將有滲漏之弊矣民始曰蓋因年久而然矣上曰年前永禧殿蓋瓦亦如此故卽爲修改今亦斯速改瓦可也仍詣齋室少頃出齋室門上曰政官入來乎邁修曰長銓違牌而亞三堂牌去來姑未聞之矣上乘輿出逌覲門入月覲門至春堂臺御小次諸臣以次退出
정조 22년
戊午二月二十五日辰時上御春塘臺別試射試取入侍時行右承旨李益運左副承旨宋銓右副承旨李泰永同副承旨李海愚記事官洪奭周假注書李弘謙記注官金良倜記事官承膺祚以次侍立上曰試官除肅拜擧行可也壯勇提調鄭民始兵曹判書李時秀壯勇大將趙心泰禁衛大將徐有大禁軍別將柳孝源善騎別將申應周以次進伏上曰右承旨左副承旨與諸試官分詣丹楓亭不老門試所而試規則先試小布次試貫革及鐵箭而馬技與放藝末乃爲之射員則壯勇衛先射後次赴駕前駕後與善騎隊可也海愚跪告宰樞執鼓矢數執鼓等節次如例上曰今日試射禁軍當爲應赴故俄命禁軍外皆爲解嚴矣今見竝與禁軍而解嚴何其誤傳令也海愚曰宣傳官依下敎分付而該別將誤聽而做錯云矣上曰禁軍別將記過可也上曰今此試取與他自別入格人竝優賞直赴殿試之人宣傳官呼新來塗墨使各其營賜樂一牌可也命書榻敎曰政官更爲牌招上御小次命閣臣入侍一提學鄭民始二提學沈煥之原任直提學徐龍輔檢校直提學李晩秀原任直閣南公轍金祖淳檢校待敎沈象奎李存秀以次進前上命宣午飯仍命諸試官一體宣飯晩秀曰昨年日省錄多有錯誤處使檢書官徐理修更爲考校釐正而方以兔山縣監徑先還官事極駭然令該府拿問處之何如上曰先罷後拿可也出擧條上出陞座益運曰因日前諡望犯諱事有所仰達矣在昔先朝朝臣名字無得用震字則見今承文副正字洪百震之震字誠甚如何矣上曰然則初何命名也銓曰百震初名百儀而殿講到記修正時因館吏之換書他儒名一字仍以解額而登第云矣上曰使之改名可也仍命書榻敎曰當該大司成推考上曰諸試官各其頒賞可也以次分等頒賞訖海愚曰賞米則不爲待令今日未及頒之矣上曰各其營放料日亦頒賞米可也上曰朝者解嚴時挾輦軍何不退去而尙此等待乎軍兵去就何等嚴重而擧行之如是錯誤豈成說乎時秀曰今日殿座時侍衛旣退則挾輦軍所當卽爲解嚴而尙不知委致使竟日等待宣傳官擧行誠極駭然當該不善知委宣傳官金煐汰去何如上曰拿處可也出擧條時秀曰故忠臣李士龍子孫李光臣以武兼受由下去三年不爲上來故曾爲六考六中而今始上來謂以職名自在將爲應仕云忠臣遺裔雖與他異而揆以公格則不當以連中仍置矣上曰其委折詳探後草記可也命書傳敎曰園幸十年十一次隨駕人今日別試射其中如有未入格之類令各其營木一疋賜給後草記直赴會試之類異於他試射豈可遲待庭試乎再明日別以柳葉箭一巡試取二中以上入格人直赴殿試而試官則壯勇營鄕軍試射在於再明日仍以其試官用之事分付敎心泰曰再明日試射欲於何處爲之乎心泰曰取其通曠計於南小營爲之矣還內諸臣以次退出
정조 22년
行都承旨徐邁修病行左承旨李書九坐行右承旨李益運坐左副承旨宋銓坐右副承旨李泰永坐直同副承旨李海愚坐直注書曺錫中病洪奭周仕直假注書李弘謙仕事變假注書任俊常仕
정조 22년
李泰永啓曰卽見黃海監司李義駿啓本及狀啓則尹成履上言回啓判付中有一字落書處有一字加書處奉召史擊錚査啓中誤書又爲五字奏御文字何等審愼而有此不察原狀啓及啓本雖不得不捧入該道臣不可無警推考何如傳曰允
정조 22년
傳于李海愚曰明日依會試例更試之類更思只試單技反不若庭試規矩之稍歇者依書下規矩取一技別單書入事分付
정조 22년
以應敎韓用鐸校理金近淳金銑副修撰朴吉源牌不進罷職傳旨傳于李書九曰只推
정조 22년
以中官朱世章拿處傳旨傳于李泰永曰現告錯捧分揀
정조 22년
李書九以弘文館言啓曰本館上番闕直事甚未安應敎韓用鐸校理金近淳金銑副修撰朴吉源旣有只推之命應敎韓用鐸校理金近淳金銑竝卽牌招推移入直副修撰朴吉源一體牌招察任何如傳曰允
정조 22년
李海愚以兵曹言啓曰南行宣傳官安光贊李英植未滿十朔成才間姑爲停試之意敢啓傳曰知道
정조 22년
李海愚以兵曹言啓曰今日堂下武臣朔試射時宣傳官張守初已滿四矢之後與宣傳官柳文儉換矢以入査問委折則忽忙中未及照檢以致誤換云弄奸之跡雖不現捉揆以試體不可置之竝汰去令該府拿問勘罪何如傳曰允
정조 22년
李海愚以兵曹言啓曰今日各廳堂下武臣朔試射時都摠府經歷李光逵都事李秉德中樞府都事金永勉訓鍊院僉正李聖濂金慶喆判官金世禎主簿安思默奉事權德恒馮慶瑀宣傳官尹之謙武臣兼宣傳官南燦李景喆部將劉宗巖金光琇俱未滿四中竝依定式決棍十度訓鍊院主簿朴致煥柳葉箭二中騎芻一中以矢數計之雖未滿四中騎芻例有倍劃之規依此例不爲決棍身病及呈辭受由人等退試次姑爲懸頉以入之意敢啓傳曰知道
정조 22년
李海愚以禁衛營言啓曰今此戊午式年武科殿試時本營將校軍兵中直赴應試應頉之類別單書入之意敢啓傳曰知道
정조 22년
李海愚以訓鍊都監言啓曰今此戊午式年武科殿試時本局將校軍兵及武藝廳中直赴應試應頉之類別單書入之意敢啓傳曰知道
정조 22년
李海愚以御營廳言啓曰今此戊午式年武科殿試時本廳將校軍兵直赴中應試應頉之類依定式區別別單書入之意敢啓傳曰知道
정조 22년
李海愚以御營廳言啓曰本廳來三月四月兩朔應立後部前司屬江原道二哨京畿左道三哨合五哨軍兵今已逢點整齊矣三月初一日與後司軍兵替代立番後舊軍放送之意敢啓傳曰知道
정조 22년
李海愚以御營廳言啓曰本廳來五月六月兩朔應立後部左司屬京畿左道三哨右道二哨合五哨軍兵四月二十五日京中逢點五月初一日與前司軍兵當爲替代立番而依定奪每哨以一百名磨鍊後其餘一百三十五名竝資保收布上送事本道監司處措辭知會之意敢啓傳曰知道
정조 22년
李海愚以摠戎廳言啓曰今此戊午式年武科殿試時本廳所屬南陽坡州長湍別驍士及馬兵直赴應試人別單書入之意敢啓傳曰知道
정조 22년
禁府照目前假注書李運恒李致祜矣本府議啓內符信出納事體何等至嚴而堂后置簿全不修正致有此符單子錯漏之擧揆以法意誠極駭然以此照律罪杖一百收贖告身盡行追奪竝只私罪奉敎竝只依此律施行爲有矣功減一等爲良如敎
정조 22년
刑曹啓目粘連充軍罪人崔興祚父母年俱七十六歲而無他兄弟則宜有參恕之道是白乎矣事係科場罪至充軍臣曹不敢擅便上裁何如判付啓科場雖重自有法典放送爲良如敎
정조 22년
掌令鄭㝡成啓曰請寢李汝節定配之命更令王府嚴覈取服施以當律措辭見上答曰不允
정조 22년
修撰嚴耆疏曰伏以臣與承政院左副承旨臣宋銓有妻三寸應避之嫌臣之所帶春秋兼銜在法當遞亟命該曹照例遞改以存公格不勝幸甚臣無任云云省疏具悉疏辭下該曹稟處
정조 22년
吏曹啓目粘連觀此弘文館修撰嚴耆上疏則以爲臣與承政院左副承旨臣宋銓有妻三寸應避之嫌臣之所帶春秋兼銜在法當遞亟令該曹照例遞改亦爲白有臥乎所相避之法在下當遞嚴耆所帶春秋館記事官之任依例減下何如判付啓依回啓施行爲良如敎
정조 22년
戊午二月二十六日未時上御重熙堂同副承旨入侍時同副承旨李海愚假注書李弘謙記注官金良倜記事官承膺祚以次進伏訖上命書榻敎曰右副承旨入侍上曰榻敎先爲書出而使來待於鑄所也命退承史以次退出
정조 22년
戊午二月二十六日酉時上御便殿右副承旨入侍時右副承旨李泰永記事官洪奭周金景煥記注官金良倜以次進伏訖上曰儀軌諺翻件今當正書而各人所翻不一其例承旨持去看閱一遍以爲釐正合一之地好矣上曰今番監試果何如乎前此諸議皆以爲呼呈然後可得實才而今番呼呈何乃反有實才見屈之歎也泰永曰三時呼呈非但實才之可以盡意氣象安閑無一時紛呈之弊比前大勝矣上曰外場之弊果能嚴禁而考券之際亦無遺珠之嘆否泰永曰禁戢甚嚴外場則庶不敢爲而多日考券雖曰屢次看閱亦安敢保其必無遺珠乎上曰近聞嶺邑之報乎泰永曰賑邑則無異甲寅而不設賑處往往有不知其爲歉歲者雖其極歉之處亦有備豫之方不至有捐瘠之慮矣上曰承旨之出按兩道皆値豐歲乎泰永曰臣待罪嶺南以乙卯而往丁巳而來皆遭大豐之時甲寅之待罪海西亦値豐年矣上曰嶺南災結之降續新起皆已就緖而還起者爲幾結泰永曰降續當有顯效而還起之査櫛亦得數千餘結云矣泰永曰更爲議諡旣有下敎而玉堂皆違牌本館亦無以諡坐請牌之例云何以爲之乎上曰從當申飭矣仍命退承史以次退出
정조 22년
行都承旨徐邁修坐行左承旨李書九坐行右承旨李益運坐直左副承旨宋銓坐直右副承旨李肇源未肅拜同副承旨李泰永坐注書曺錫中病洪奭周仕假注書李弘謙仕直事變假注書任俊常仕
정조 22년
傳于李書九曰左承旨入侍
정조 22년
傳于徐邁修曰檢詳令該曹口傳差出
정조 22년
傳于徐邁修曰同副承旨許遞前望單子入之待下批待開門牌招察任
정조 22년
承旨前望單子入之李肇源落點
정조 22년
傳于徐邁修曰政官待開門牌招開政
정조 22년
以京畿監司李在學狀啓畿營及始興果川校吏卒園幸準十一次擧行者後錄馳啓事傳于李泰永曰各木一疋施賞事分付
정조 22년
宋銓以奉常寺提調意啓曰祭享所用春等中脯三百三十八貼八條今二月二十七日畢造而所入牛隻爲三十四首矣進上看品中脯二貼依定式封進之意敢啓傳曰知道
정조 22년
李泰永以都摠府言啓曰今日入直內三廳武兼禁軍及軍兵等當爲中日習射而生進放榜相値不得爲之之意敢啓傳曰知道
정조 22년
李泰永以兵曹言啓曰參下武臣李光臣乙卯三月因特敎加設單付旋卽受由下鄕謂有身病不卽還仕自乙卯春夏等至丁巳秋冬等連爲居中今始上來而再次居中草記罷黜乃是法典所載不可以加設之窠有所闊狹武兼李光臣依法典罷黜何如傳曰允其家又有可合仕宦人令道臣報來後草記可也
정조 22년
李泰永以兵曹言啓曰謹依整理儀軌廳別單判下己酉以後園幸時十一次隨駕承政院使令李千得金壽哲李殷得宋得寬李永允趙景得別軍職廳書員金命起宣傳官廳書員金興良內吹金鼎三金禧哲金德興權松竹李興得近仗軍士金厚大李福得李春起白春得車聖得吳一乭金福山金仁喆陽傘扇差備軍金守才河南山吳碩泰梁成起李春福等處各木一疋頒給之意敢啓傳曰知道
정조 22년
李泰永以司僕寺提調意啓曰謹依整理儀軌廳別單判下己酉以後園幸時十一番隨駕馬醫司僕李得昌表興章書吏盧鼎曄朴載儉辛文哲輦直李宗金理馬朴得才養馬鄭龍安丁英大金季福牽馬陪南貴蕃李貴乭金福尙等處各木一疋書吏朴載儉牽馬陪南貴蕃李貴乭各加木一疋巨達秦冬至金權得平田得春南福金朴福尙高昌福朴昌福尹尙殷孫鼎福金興福金聖位崔春大梢軍金得奉金光得朱大得吳福龍朴奉大張春成李善男等處各米三斗頒給之意敢啓傳曰知道
정조 22년
李泰永以壯勇營言啓曰本營水原鄕武士下番試射放時優等人別單各技入格施賞別單及今番園幸時隨駕鄕軍試射入格別單竝爲書入之意敢啓傳曰
정조 22년
李泰永以壯勇營言啓曰今番園幸時燈軍擧行鷺梁鎭牙兵留營拜峰鎭牙兵等試放入格別單書入之意敢啓傳曰知道
정조 22년
李泰永以壯勇營言啓曰本營將校軍兵直赴會試之類及十一幸隨駕時將校軍兵別試射時直赴會試人謹依書下規矩試取後入格人別單書入未入格人會試帖文爻周移送兵曹而善騎隊李尙浩崔興大梁枝彭曾已遭故竝不得應試之意敢啓傳曰知道
정조 22년
李泰永以壯勇營言啓曰謹依整理儀軌廳別單判下己酉以後園幸時十一次隨駕本營書吏二人書員一人各木一疋庫直一名使令九名文書直二名私庫一名使喚軍一名役人六名各米二斗合米二石十斗木三疋分給之意敢啓傳曰知道
정조 22년
李泰永以壯勇營言啓曰謹依傳敎園幸十一次隨駕人別試射時未入格將校二人軍兵七名處各木一疋分給之意敢啓傳曰知道
정조 22년
李泰永以禁衛營言啓曰來三月當十番右部右司屬全羅道五哨軍兵逢點實數五百十七名已爲點閱整齊來三月初一日與內外各處入直將官軍兵等依例替代後舊軍放送之意敢啓傳曰知道
정조 22년
李泰永以禁衛營言啓曰來五月當十番右部後司屬全羅道五哨軍兵來四月二十五日京中逢點依例準二朔立番而依前定奪每哨以一百名磨鍊其餘一百三十五名竝資保收布上送之意本道監兵使處預爲知委何如傳曰允
정조 22년
李泰永以御營廳言啓曰景慕宮案山松木稀疎處及鷹峰左右諸麓種植松木東小門外貞陵近處山麓播植橡實而今已節晩姑爲停止待其當節更爲種植之意敢啓傳曰知道
정조 22년
應敎韓用鐸持平李弘達校理金近淳金銑正言金和鍾修撰嚴耆副修撰朴吉源啓曰鄭致達妻之凶逆前後聲討已盡其千妖萬惡之罪凡在血氣之倫者莫不切齒痛心噫危逼聖躬沮遏大策厚麟之凶謀而窩窟則此賊也推戴逆禶謀危宗社範能之逆節而根柢則此賊也此豈容一日假息於覆載之間哉三司之論已及多年轉而爲合辭之啓合辭之啓又閱幾年而轉而爲伏閤之爭當日處分迺至於近島黜置揆以邦憲已爲失刑之大者豈意向者遽有出陸之命不審殿下何爲此萬萬過擧也噫嘻此賊之有萬戮難赦之罪者殿下之所嘗洞燭者也無一分可恕之端者殿下之亦嘗俯諭者也國無法則已如其不然則夫安有謀危宗社之如此賊而使其首領之得保也危逼聖躬之如此賊而有此內地之移置也當初殿下之不忍置法姑從次律者不過曰恐傷先王之德也欲體先王之心也此則有大不然者先大王之於渠止慈至愛之德如傷若保之恩是固大聖人人倫之至耳渠若有一半分人心則固當謙恭謹畏奉承聖意而獨奈狼性難馴虺毒潛肆謀逼先王之儲嗣幾危先王之宗社而幸賴先大王日月之明終不爲此賊之所熒惑赫然明斷丕建大策以奠我宗祊於億萬年磐石之固此先大王之宏謨英烈卓越百王昭垂萬世者也惟其梟獍之凶鬼蜮之情不及彰著於在宥之日未克斷恩而正法也今若以先王慈愛之恩貸此賊罔赦之罪則非所以明先王之德而體先王之心也管叔致辟何累於文王之聖德而恩不掩義所以爲周公之達孝也以殿下之聖學高明見理甚精而何不劈破此義理之關明正其亂逆之罪乎夫朝廷命令之不由於喉院罪謫去來之不關於王府其爲後弊有不可勝言實非所望於聖明之時而此亦猶屬餘事妖凶如鄭妻憯毒如鄭妻而遽使移置於京師至近之處巢穴得肆之地啄息自如防守不嚴以揆賊事觀之凶招中所謂救貧議婚等說又是妖賊之一大罪案其糾結凶徒煽動亂民之狀昭不可掩而其中罔測之凶言亦有脈絡之相關者此而置之則又不知幾箇凶賊接迹而起藉爲淵藪宗社之憂容有其極蓋其妖肚逆腸愈往愈甚初旣爲謀逆之巨魁而王法不行又爲煽亂之窩窟而近畿尙置思之及此每不覺懍然迺於頃者伏承傳敎下者罪人之不在黜置之所果是眞的矣其爲驚心痛骨當復如何還發配所之啓幸蒙允兪出置城外之命遽又繼下使亘古所無之劇逆自同無故任便居住於城闉咫尺之地此何刑政此何擧措神人之憤鬱由是益激宗社之憂虞從此轉深三尺至嚴一刻難貸請寢罪人鄭致達妻出置城外之命依前還發配所亟令王府快正典刑噫嘻痛矣從古亂逆何限而窮凶極惡豈有如德相者哉蝨附權奸奴聽指使與國榮所綢繆者惟大計之沮遏也與國榮所謀議者惟國脈之潛圖也四字凶言已是振古所無之大逆而到今眞贓盡爲發露逆節尤極凶慘筵席不道之奏辭草本罔測之疏語實爲澤白泓諸賊之根柢而末乃與仁京輩一種凶逆聲氣相通徒黨寔繁或推爲大將或署爲先鋒至於謀聚徒衆掠邑犯都若非天祐宗祊罪人斯得滔天之禍可勝言哉德相乃以澤泓之罪首又爲仁京之賊魁雖千剮萬斫不足以洩輿憤而拿囚閱月一未訊問曾不得加一杖損一毛使之徑斃於獄中古今天下寧有是哉追律雖有禁條而此賊則前後不道之言皆出於渠口諸賊承款之招無非德相之結案孥戮籍産之律不施於此賊其可曰國有三尺乎且況逆復正法之後以下七字刀削逆節及今益彰擧國臣民腐心之痛切齒之讎尤有倍於前日請物故罪人德相亟施孥籍之典噫嘻痛矣尙喆之罪可勝誅哉本以庸瑣之品久居勻軸之任眷遇何如恩造何如而賦性側媚宅心陰祕莫念國恩之圖報徒知凶賊之力護耇輝復出之說暗地和應情跡難掩龍妻援比之奏宿處顧戀手脚盡露物議之喧騰厥惟久矣王章之久屈尙何言哉平日之稔惡旣如是狼藉則其子之傳法亦可以推知今此逆宇之東西閃跡千億化身莫非傳襲有素而指敎有自也然此猶屬之細故而至若指揮悖子構成啓草將欲啓達而先售嘗試之計急於掉脫而反肆欺罔之習噫嘻是豈今日臣子之所敢萌於心而筆諸書者耶且況網打之計莫售則反爲薦人之擧樹黨之意斯急則至有擬帥之謀父子綢繆同惡相濟殆有甚於世蕃之於嵩賊堅之於積至於前後凶逆之以下十六字刀削姻付賊復陰助聲勢不軌之跡已綻懷二之謀難掩賊復之輸款卽尙喆之結案揆以邦憲焉逭天討而當律未施陰誅先加輿憤去而愈菀國論去而愈激而向者院相之敎大有不然者雖以逆積逆點之曾經院相及其逆節綻露之後王章無無撓屈今逆喆之罪有浮於兩賊則豈可以院相之故貸三尺之重沮一國之論乎請逆賊尙喆追施孥戮之典以下十四行十一字刀削答曰不允以下七字刀削持平李弘達正言金和鍾啓曰請遲晩後物故罪人啓能亟施孥籍趾賊等凶種夬施邦刑獻遂設鞫得情措辭見上請夏賊子女亟施跪斬之典斗恭親屬應坐之類一依适雲例擧行英材斗恒及夏賊親屬奴傔連伊夫妻竝嚴鞫得情夬正典刑措辭見上請物故罪人國榮亟施孥籍之典措辭見上請梟示罪人明謙正刑罪人以謙亟施孥戮逆復庶子好石亟施處絞荐棘罪人時偉設鞫得正夬正王法遲晩罪人宇鎭捧根脚夬正王法措辭見上請承款後物故罪人九宗亟施孥籍之典措辭見上答曰不允持平李弘達啓曰請寢李汝節定配之命更令王府嚴覈取服施以當律措辭見上答曰不允正言金和鍾啓曰請金甲島爲奴罪人克觀更令王府嚴鞫得情快正王法措辭見上請逆賊尙魯亟施孥戮之典措辭見上請濟州牧定配罪人姜彝天黑山島定配罪人金履白慶源府定配罪人金鑢亟令王府拿來設鞫嚴問夬正典刑其餘徒黨亦令嚴鞫處斷以折奸萌措辭見上立紀綱正名分卽有國之樞紐苟或一紊則其流之弊有不可勝言者矣積城縣監李彦熙向於使行差員之行松都下吏輩蔑視疲弱恣意凌藉至於捽衣墜馬之境而留守偏聽府吏之言反爲庇護終不嚴處事體乖損聽聞駭惋請當該守臣從重推考犯者嚴覈重繩陽智前縣監朴宗海遞歸時邑吏突入馬前至於拔劍作梗之擧雖曰宗海之平日居官必有自取之端揆以名分紀綱實係莫大之變怪而伊時道臣聽之恬然視若細故其所査處不過薄罰而止當此人心日壞之時此等犯分之習若不隨現嚴繩將無以振頹綱而勵頑俗請亟令道臣更加嚴査犯者依律處斷向時不能嚴處之道臣從重推考答曰不允末端兩件事依啓
정조 22년
園幸敎是時十一次隨駕議政府左議政蔡濟恭朝報書吏李益孫木一疋奎章閣領籤尹得寧陞品付祿使令辛春大木一疋水工春立房直致喜各米二斗壯勇營兼大將趙心泰書吏白弘翼黃書員宋福聃各木一疋庫直金億年使令金福乭朴松得朴快得李日得劉萬伊李二得朴再得羅成起李得千文書直興世盛根私庫直同伊使喚軍福三役人就雲世重龍采雲采一尙光玉各米二斗照羅赤金聖泰金允金各木一疋內侍府內侍劉仁獐上弦弓一張內醫院醫官康晉三相當職調用水工金得林軍士百福順伊各米二斗承政院使令李千得金壽哲李殷得宋得寬李永允趙景得別軍職廳書員金命起各木一疋房直李春福軍士李雲喆各米二斗宣傳官廳書員金興良內吹金鼎三金禧哲金德興權松竹李興得各木一疋吏曹書寫河日瑞朝報書吏李壽明戶曹書吏李聖珏禮曹書吏安一得書寫金九瑞各木一疋兵曹近伏軍士金厚大李福得李春起白春得車聖得吳一乭金福山金仁喆各木一疋事知房直李福得米二斗陽傘扇差備軍金守才河南山吳碩泰梁成起李春福各木一疋司憲府啓板直朴聖得茶時軍士田大福忠義廳房直鐵乭各米二斗司僕寺馬醫司僕李得昌表興章書吏盧鼎燁辛文哲理馬朴得才輦直李宗金丁英大金季福牽馬陪金福尙各木一疋書吏朴載儉李貴乭南貴蕃各木一疋各加木一疋巨達孫正福金興福金盛位崔春大秦冬至金權得平田得春南福金朴福尙高昌福朴昌福尹尙殷稍軍金光得金得奉李善男吳福龍朴奉大朱大得張春成各米三斗
정조 22년
戊午二月二十七日辰時上御便殿左承旨入侍時行左承旨李書九假注書李弘謙記注官金良倜記事官承膺祚以次進伏訖上曰明日殿座時侍衛節目依乙卯年爲之事分付兵曹可也賤臣承命出傳上曰關東素稱閑局任卿廟務之此時不必置卿於此故卿之辭疏以下廟堂稟處爲批卿果見遞矣藩任似無別般情勢而昨今年何爲固辭耶書九曰臣之近日情地不可更預廟務而至於雄藩之荐叨實非賤分之所安且臣曾按湖藩已試蔑效其時亦有所遭臣不欲復叨此任故未免屢孤恩命矣上曰湖南所遭云者果指守令事耶書九曰然矣上曰今番監試早呈者亦或入格而物論則謂以晩取故實才又爲見漏云卿亦聞之否書九曰臣於科場事有不敢容喙而無論此事彼事一定規模之後勿以些少浮議隨時撓改然後可收成效國體自當如此矣上曰近來文體漸益浮薄丕變無期是豈予作興之本意乎文之盛衰係於世級之升降自古已然故歐陽之文雖致嘉祐多士之功而其典實則終未及於昌黎雖以我東言之國初之文如卞季良崔恒之流今豈可易得乎吾邦取人專以科目回漓反古之道其不在於有司之責乎書九曰我朝文人莫盛於宣廟朝而一時風氣或襲王李之緖餘體裁之淳古已遜於中古以前以今之士反古之體其豈易言乎臣意則文亦餘事使規模先立志尙漸正以恢其識見以厚其根基然後發以爲文文亦有可觀矣今之士子卽他日之公卿及今培養然後人才可成而此等事無人留意如童蒙敎官當初設置誠爲美制而今日則便作冗官豈不可惜乎大抵卽今朝廷規模大事則謂之張大而不能爲小事則謂之不足爲而不爲之但拘束於簿書期會之末而自歸纖瑣促急之科是誠可悶矣上曰人材之渺然莫近日若此非予作成之苦心也仍命退承史以次退出
정조 22년
戊午二月二十七日辰時上御便殿都承旨右副承旨入侍時行都承旨徐邁修右副承旨李泰永假注書李弘謙記注官金良倜記事官金景煥檢校直提學李晩秀以次進伏訖上曰新除玉堂今皆入來議諡乎邁修曰玉堂入來而未及肅拜故姑未議諡矣上曰故判書金頤柱延諡將以何日爲之乎祭文已爲製置問於本家二十九日晦日兩日間延諡而致祭當同日爲之檢詳今日差出諡號斯速署經可也上曰生進已爲唱榜乎泰永曰今方頒牌矣命書榻敎曰明日生進謝恩時當親臨而賜酒賜肴等節依例爲之該房知悉又命書榻敎曰明日殿座處所依前式年例爲之侍衛只入直擧行生進弘化門外待令敎晩秀曰儀軌謄諺件旣爲始役矣卿其持出與右副承旨同爲考校割付處一一修正可也仍命退諸臣以次退出
정조 22년
戊午二月二十七日午時上御便殿軍士房承旨來待諸臣入侍時同副承旨李海愚假注書李弘謙記注官金良倜記事官金景煥兵曹判書李時秀以次進伏訖上命書傳敎曰園幸己酉以後十年連爲隨駕之人今見整理儀軌廳抄出者衛內外諸臣及東西班百官中只是左相左相家令該曹輸送食物以表記念之意下屬依判下分等施賞時秀曰笠巖別將張啓運果自華城追捕而方嚴囚云矣雖無官敎而私竊印信事係重大不可但以決棍而勘處上送秋曹依律處治何如上曰依此爲之上曰試射時宣傳官換矢事何爲而然耶時秀曰宣傳官張守初已滿四矢之後以柳文儉之矢換佩而入自臣曹招問兩人則渠謂無心換矢云矣而旣已現捉則不可仍置矣上曰從重勘罪也近來宣傳官之承乏莫甚待新榜各別擇差可也命先退時秀退出上曰華城留守入侍賤臣承命出傳與華城留守徐有隣偕入進伏上曰卿欲明日還營乎有隣曰然矣上曰向日卿之擧條改措語以入可也命海愚書榻敎曰未下直守令邊將皆令明日辭朝海愚曰今日生進放榜頒牌之時班次未能整齊宣醞之際吏隷亦甚紛沓事極未安不善檢飭之兵曹入直堂郞竝推考何如上曰入直兵曹堂上遞差郞廳拿處不能檢飭之判堂推考可也出擧條命退諸臣以次退出
정조 22년
行都承旨徐邁修坐行左承旨李書九坐行右承旨李益運坐左副承旨宋銓坐直右副承旨李泰永坐直同副承旨李肇源坐注書曺錫中病洪奭周仕假注書李弘謙仕直事變假注書任俊常仕
정조 22년
李肇源啓曰今日殿座時入直禁軍除出標信請出之意敢啓傳曰知道
정조 22년
有政吏批判書閔鍾顯進參判李敬一式暇參議李勉兢牌不進行都承旨徐邁修進以李魯春爲副應敎曺允遂爲副校理兪漢謨爲兵曹參知朴宗福爲工曹正郞韓致應爲直講
정조 22년
兵批判書李時秀病參判柳誼入直進參議柳師模病參知兪漢謨病同副承旨李肇源進以韓光植爲副護軍
정조 22년
徐邁修以吏曹言啓曰未下直守令邊將皆令明日辭朝事命下矣自臣曹申飭於未下直守令則兔山縣監吳泰曾身病沈重實無時日內赴任之望云雖未知其身病之果如何而特敎催促之下謂有身病不卽辭朝者事體所在誠極未安所當重勘而本曹請推之外無他可施之罰何以爲之敢稟傳曰聞以治病將欲就醫湖郡不得下去云多年簪筆之人豈可督迫强赴乎湖郡特許相換可也
정조 22년
吏曹口傳政事兔山縣監吳泰曾鎭安縣監崔粹絅相換
정조 22년
吏曹口傳政事以金近淳爲檢詳
정조 22년
李書九以弘文言啓曰新除授副應敎李魯春時在京畿砥平地副校理尹序東時在長湍地曺允遂時在驪州地經筵入番事緊請竝斯速乘馹上來事下諭傳曰依啓
정조 22년
李泰永以吏曹言啓曰因臣曹草記卽接奉常寺牒報則以爲戊辰年九月二十七日儒臣入侍時應敎黃景源所啓國朝之制奉常正職掌議諡而或有議諡不公者則令應敎以上駁議矣近者應敎議諡而奉常正無所可否非國制之本然也自今以後議諡時使奉常正協議定諡以復故規似好矣上曰此後議諡時以曾經玉堂人員差出奉常正俾與詳議定諡可也事昭載本寺謄錄矣今當議諡之時本寺正金晦彬旣未經玉堂勢難參諡卽速入啓變通以爲及時擧行之地云旣有先朝受敎而本寺未及詳考在前則未經玉堂而或有參諡者至於今番則自本寺考出謄錄有此請遞之擧則不可不卽速變通奉常正金晦彬今姑改差其代口傳備擬以入事批旨內受敎皆從後施行擧條批旨定式之後亦以兩司正擧行則此必經稟而然者更考草記可也事命下矣依下敎更爲詳考則臣曹謄錄雖載戊辰年批旨受敎而其後無經稟以兩司差出之事故問于奉常寺則自戊辰以後至今爲五十一年而諡坐之參皆是曾經兩司之人其中以曾經玉堂人參坐者僅有八人初無經稟後更爲定式之事云以此觀之則戊辰以後雖有受敎定式而因襲前規似未卽遵行而然雖以本寺正金晦彬言之昨年則參諡而至於今番則始乃考出有此請遞則有難强令參坐奉常寺正金晦彬今姑改差依定式以曾經玉堂人員口傳備擬以入事批旨內雖無經稟之文跡戊辰于今五十一年之間曾經玉堂人爲正者只云八人則可知其必因筵稟仍舊貫擧行而然者該寺正金晦彬之昨年旣參坐今忽以本曹文跡未詳之事報來者亦涉輕率更令該寺詳考戊辰擧條批旨後旋仍前規之本寺所在文跡使之考出報來事分付可也事命下矣依下敎詳細報來之意申飭奉常寺矣該寺所報內以爲謹按本寺所在各項謄錄中只有戊辰年應敎黃景源所啓擧條批旨之前已謄報者而旋仍前規一款更考可考文跡云矣事批旨內其後如無更下之下敎或筵敎則豈有仍舊貫之理乎更考草記可也事命下矣更爲詳細考出報來之意申飭奉常寺矣該寺所報內以爲本寺則流來謄錄再三博考終無可考文跡云矣敢啓傳曰知道
정조 22년
李泰永以義禁府言啓曰去夜入直都事報以監軍直入望門之內請見時囚故事極駭異以此意據理責送云矣夜巡法意本自嚴重御牌事體尤何等至重而監軍之身奉御牌夜入府內請見時囚者事未前有萬萬駭然有不可仍置當該監軍捧現告拿問處之何如傳曰允
정조 22년
李泰永以義禁府言啓曰本府啓辭內當該監軍捧現告拿問處之事允下矣當該二所監軍李貞坤指名以來而李貞坤今方待命拿囚之意敢啓傳曰知道
정조 22년
李肇源以訓鍊都監言啓曰今此戊午式年武科殿試時武藝廳直赴人別單書入之意敢啓傳曰知道
정조 22년
執義柳畊應敎韓用鐸校理金近淳金銑正言金和鍾修撰嚴耆副修撰朴吉源啓曰請寢罪人鄭致達妻出置城外之命依前還發配所亟令王府快正典刑措辭見上請物故罪人德相亟施孥籍之典措辭見上請逆賊尙喆追施孥戮之典措辭見上請亟寢昧爽以後申禁之命因許捧入未徹之啓特賜允兪以下半行刀削答曰不允以下七字刀削執義柳畊正言金和鍾啓曰請遲晩後物故罪人啓能亟施孥籍趾賊等凶種夬施邦刑獻遂設鞫得情措辭見上請夏賊子女亟施跪斬之典斗恭親屬應坐之類一依适雲例擧行英材斗恒及夏賊親屬奴傔連伊夫妻竝嚴鞫得情夬正典刑措辭見上請物故罪人國榮亟施孥籍之典措辭見上請梟示罪人明謙正刑罪人以謙亟施孥戮逆復庶子好石亟施處絞荐棘罪人時偉設鞫得情夬正王法遲晩罪人宇鎭捧根脚夬正王法措辭見上請承款後物故罪人九宗亟施孥籍之典措辭見上答曰不允執義柳畊啓曰請寢李汝節定配之命更令王府嚴覈取服施以當律措辭見上答曰不允正言金和鍾啓曰請金甲島爲奴罪人克觀更令王府嚴鞫得情快正王法措辭見上請逆賊尙魯亟施孥戮之典措辭見上請濟州牧定配罪人姜彝天黑山島定配罪人金履白慶源府定配罪人金鑢亟令王府拿來設鞫嚴問快正典刑其餘徒黨亦令嚴鞫處斷以折奸萌措辭見上答曰不允
정조 22년
敎江原監司金履翼書王若曰周家責分陜之功蔚乎召棠之治化漢廷揀觀風之任慨然范轡之澄淸指彼日出之鄕畀以旬宣之責惟卿家傳詩禮世篤忠貞文學旣優宿儒處經幄之列望實相副華貫佐銓衡之官海郡報循良之治而才識無適不可沁都得保障之重亦剸理爲世所推內外歷揚之旣多前後聲績之俱著眷玆東關勝地實我上游重藩管轄二十六州山海兼茶鹽之利控制八百餘里湖嶺當舟車之衝海防鐵關縱云天險之可恃火耕水耨每患地利之不敷邇來松禁弛而蔘弊滋必須威惠之兼濟嗟彼炭民疲而浦戶困尤合撫摩之得宜苟非綜明鍊達之才曷任懷綏拯救之責玆授卿以江原道觀察使兼兵馬水軍節度使巡察使原州牧使卿其克承申諭之意往奠寅賓之邦蘇刺史之按治無私黜陟不撓於貴近范文正之振濟有術蠲恤必先於貧窮莫以去秋之豐登或忽撫字之道政當新春之力作益加勸課之方稟裁則式遵成規設施則務從長策於戲往哉襜帷之行部喜此屛翰之得人日邊回頭卿必多北望之戀陽春有脚予則寬東顧之憂故玆敎示想宜知悉知製敎臣嚴耆製進
정조 22년
戊午二月二十八日辰時上御萬八門新榜生進謝恩入侍時行都承旨徐邁修行左承旨李書九行右承旨李益運左副承旨宋銓右副承旨李泰永同副承旨李肇源記事官洪奭周假注書李弘謙記注官金良倜記事官承膺祚二提學沈煥之檢校直提學李晩秀檢校待敎李存秀以次侍立上具翼善冠衮龍袍出陞座煥之進前曰日氣不調聖體若何上曰一樣矣新榜生進分東西行以次入就位引儀唱四拜禮上曰庭宇不廣宣傳官數人外堂下侍衛皆出門外而後陪人中卿宰閣臣皆陞班次可也行上護軍趙宗鉉行大護軍鄭存中曺允亨漢城判尹李家煥左尹沈基泰行護軍姜彝正原任直閣南公轍以次進前命生進賜酒肴等節如例訖上曰唱榜時則以頒牌之後故後陪人亦爲後四拜而至於謝恩時不必爲後四拜各其入侍後直爲隨退可也命承旨各一人押班生進等分東西進前以次奏姓名生員鄭燖進士曺錫正以次進奏姓名次至南鼎來上曰爾是復來之弟乎鼎來曰然矣次至柳之翊上曰誰之族乎之翊曰柳之羽之六寸親矣次至尹鍾大上曰爾與尹守翼爲族而父與祖行列皆同乎鍾大曰臣與守翼爲十一寸而行列亦同矣上曰尹守翼之子亦有鍾大爲名者乎肇源曰果有同名者矣上曰游街日晩入侍諸生卽爲出去可也次至沈能述上曰故判書沈豐之之姪乎能述曰然矣次至魏尹喆上曰爾誰之子乎尹喆曰光翼之子矣上曰北道魏姓人三從兄弟今榜能占四張入格亦甚稀異矣次至朴宗大上曰故忠臣朴泰輔之祀孫乎晩秀曰然矣上曰己巳以後爾家今始有科名乎宗大曰然矣命兵曹判書李時秀賜樂一牌次至徐殷輔上命擧顔曰顔貌甚好矣次至洪旃上曰爾有顯族乎旃曰廣州留守洪檍之十二寸親矣次至朴宗薰上曰此人亦故忠臣之後孫乎晩秀曰與宗大同爲忠臣之裔矣次至李鳴煥上曰誰之族乎家煥曰臣之四寸親矣上曰卿其率去可也次至趙國仁上曰爾是先正之後孫乎國仁曰然矣命時秀賜樂一牌次至李日祿上曰居何鄕年幾何日祿曰居在星州年爲七十矣次至姜沔上曰爾誰之族乎彝正曰臣之子矣次至崔秀俊上命擧顔曰年幾何秀俊曰年爲二十七矣次至徐有積上曰誰之近族邁修曰徐有聞之四寸矣次至南周獻命擧顔上曰猶勝於其從祖矣仍命隨公轍退出次至南秉寬命擧顔仍敎曰念爾之父宜有食報之理爾須努力觀科也次至李光鉉上曰誰也光鉉曰前府使近胄之子矣次至權中倫上曰爾年幾何中倫曰年五十矣上曰爾之司馬可謂善爲矣次至趙鎭室肇源曰故監司趙鎭宅之弟矣上曰以室字爲名於古亦有否似於此人初見矣次至吳達彦上曰爾年幾何居住何地達彦曰年爲七十八居於慶興矣上曰試券誦奏也達彦誦奏首句上曰何當下鄕乎達彦曰行資言未訖肇源退之次至尹致赫上曰左尹之壻乎基泰曰然矣上曰曾於庠任應講時見之矣次至宋志和上曰誰之顯族銓曰臣之十寸孫矣次至李德彬肇源曰故相臣溵之姪故參判瀰之子矣次至李衡在泰永曰臣之族孫矣次至柳廷燁上曰嶺人乎廷燁曰居安東矣上敎益運曰今番嶺人之入格者殆過三十餘人可謂不爲不多乎益運曰士族則不過十餘人云矣次至沈常鎭上曰華城應製爾入格文孔先生云者大是礙眼矣夫子豈可以先生稱道乎次至宋堯相上曰爾年幾何而幾次赴會今始入格乎堯相曰年爲七十四而曾爲十三次發解矣上曰爾爲先正之後裔乎堯相曰非後孫而派則同矣次至沈能簡上曰誰爲近族乎煥之曰臣之九寸親矣次至尹潢上曰爾是昨年三製末軸呈券爲恩賜進士者乎潢曰然矣邁修曰新榜進士趙南逵卽故重臣榮國之庶子而皮封不以業儒書之至以幼學書出榜中故榜眼一出衆皆眩惑此雖細故亦關犯分臣謂分付成均館榜目使之改修正宜矣上曰渠必不知而誤書矣邁修曰旣議諡而政府開坐然後可以及期署經而左相則以服制不進右相以有首相故亦不爲之檢詳尙未差出云矣上曰左相服制必已過限檢詳今日內差出斯速合坐而開印一款自有所重政府合坐時每自兵曹出引路軍矣前例詳考今日內擧行可也命書榻敎曰王大妃殿進御香蘇飮自今日一貼式限二貼煎入還內諸臣以次退出
정조 22년
行都承旨權裕牌不進行左承旨李書九坐直行右承旨李益運坐左副承旨李肇源坐直右副承旨尹光顔坐同副承旨尹光普坐注書曺錫中仕洪奭周仕直事變假注書任俊常仕
정조 22년
李書九啓曰來初一日輪對日次而禧陵忌辰祭齋戒相値頉稟之意敢啓傳曰知道
정조 22년
傳于李書九曰諸承旨持公事入侍
정조 22년
傳于李書九曰下直守令入侍
정조 22년
傳于李肇源曰同副承旨入侍
정조 22년
傳于李書九曰禮房承旨入侍
정조 22년
傳于李肇原曰軍士房承旨入侍
정조 22년
以吏曹參議李勉兢牌不進罷職傳旨傳于李書九曰只推
정조 22년
傳于李書九曰今番司馬榜中年七十以上人下去時令賑廳給糧資仍令沿路給馬以示尊年之意事分付
정조 22년
以監試官閔台爀李遇濟尹寅基金孝秀牌不進推考傳旨傳于李書九曰皆是衆所共知之實病親病情勢云本職許遞前望單子入之待下批以監試官牌招
정조 22년
兩司前望單子入之大司諫李文會司諫趙德潤獻納嚴耆掌令尹益烈落點
정조 22년
李肇源啓曰大司諫李文會司諫趙德潤牌不進罷職傳旨今方捧入而文科覆試監試官當爲備員諫院只有正言金和鍾一人無以受點何以爲之敢稟傳曰俱有衆所共知情勢云許遞前望單子入之待下批牌招察任
정조 22년
臺諫前望單子入之大司諫尹東晩司諫尹悌東落點
정조 22년
有政吏批判書閔鍾顯進參判李敬一進參議李勉兢未肅拜行左承旨李書九進以李貞運爲校理鄭文綏爲工曹佐郞贈兵曹判書鄭運諡忠壯贈左贊成金頤柱諡靖憲領議政金致仁諡憲肅兵曹判書李文源諡翼憲高麗禮儀判書金澍諡忠貞再政以權裕尹光顔尹光普爲承旨
정조 22년
兵批判書李時秀病參判柳誼病參議兪漢謨入直進參知柳師模病左副承旨李肇源進副護軍李海愚單付
정조 22년
以司謁手本別監南命業以後告行下受出於守令私室事傳于李肇源曰所謂後告稍異於科前犯科嚴飭之下何敢與受乎當該掖隷令該曹嚴杖定配畿沿行首漢嚴杖除名其餘嚴杖懲勵不能檢飭之司謁亦令各別嚴杖內外之分何等截嚴該守令之不能嚴斥轉囑至登於奏御文書令該曹査出捧現告草記此後更有現發不但掖隷重治當該守令直自政院論勘
정조 22년
李書九以吏曹言啓曰以司謁手本別監南命業以後告行下受出於守令私室事批旨內所謂後告稍異於科前犯科嚴飭之下何敢與受乎當該掖隷令該曹嚴杖定配於畿沿行首漢嚴杖除名其餘嚴杖懲勵不能檢飭之司謁亦令各別嚴杖內外之分何等截嚴該守令之不能嚴斥轉囑至登於奏御文書令該曹査出捧現告草記此後更有現發不但掖隷重治當該守令直自政院論勘事命下矣自臣曹査實則成川府使韓晩裕初不嚴斥於掖隷以致手本之登聞者事體所在不可仍置令該府拿問處之何如傳曰必是掖隷急於免罪之奸計旣命杖配該倅別無更問之端此草記置之可也
정조 22년
李書九以禮曹言啓曰今此戊午式年文科覆試講經試官今方磨鍊而堂下無故可擬之人乏少依近例以堂上官通瀜備擬以入而其中時無職名人令該曹口傳付軍職何如傳曰允
정조 22년
兵曹口傳政事護軍徐邁修副護軍李泰永宋銓副司果金熙周以上單付
정조 22년
李書九以禮曹言啓曰己酉二月因備局節目毋論大小科陳試許赴人具由草記事定式矣幼學金宗鳳戊申東堂初試入格幼學文養老己酉通讀初試入格幼學許臻甲寅通讀初試入格幼學任羽逵崔龍羽元聖義尹正吾尹光鉉李儼行尹正鎭金相顯崔立仁甲寅東堂初試入格俱以應頉陳試矣取考各人等陳試文蹟則京而漢城府外而營本官粘移公文明白無疑而遭艱朞服未葬人竝許陳試法典所在凡係遭艱朞服陳試人一傡許赴於今戊午式年文科覆試講經之意敢啓傳曰知道
정조 22년
李書九以禮曹言啓曰試考恩賜儒生直赴給分帖過科後令成均館收聚以來爻周後草記事曾有定式矣卽接成均館所報則今番監試覆試時直赴幼學尹潢等三人給分幼學徐沃修等九人直赴公都會額外幼學金象鍒等二十八人合儒生四十人內前所受直赴給分帖三十五張收聚以來而幼學金尙彦崔龍慶金煥贇韓芷林韓秭等五人出榜前已爲下鄕故知委該道帖文使之收送云矣所收帖文三十五張依定式爻周而金尙彦等五人帖文待其收來一體爻周之意敢啓傳曰知道
정조 22년
李書九以禮曹言啓曰卽接四館所所報則丙辰六月日次儒生應製入格幼學李根祜直赴殿試同年十二月柑製兼行秋到記製述入格進士李敬參殿講入格生員閔德基直赴殿試幼學趙德履直赴會試丁巳二月春到記製述入格生員金啓河殿講入格幼學鄭翼邦直赴殿試幼學朴慶著朴龍海直赴會試同年六月咸鏡道功令生應製入格生員李燮弼聖賚幼學朴在寅金夢柅韓喆濟生員韓致海朴察遠幼學韓宗萬韓重默直赴殿試同年同月日次儒生製述入格進士尹孝植直赴殿試司年八月秋到記製述入格生員李錫祜殿講入格幼學李惟采直赴殿試幼學李秉溫直赴會試同年十二月柑製更試入格幼學李鎭嵩直赴殿試壬子十二月柑製入格有故未赴殿試進士李致薰依例分等許赴事報來矣幼學李根祜進士李敬參生員閔德基金啓河幼學鄭翼邦生員李燮弼聖賚幼學朴在寅金夢柅韓喆濟生員韓致海朴察遠幼學韓宗萬韓重默進士尹孝植生員李錫祜幼學李惟采李鎭嵩進士李致薰許赴於今戊午式年文科殿試幼學趙德履朴慶著朴龍海李秉溫許赴於講經會試何如傳曰知道
정조 22년
李肇源以兵曹言啓曰因刑曹草記今番監試覆試時改名冒入人黃海道松禾居車履範依律文令兵曹限己身降定水軍事允下矣罪人車履範咸鏡道慶興府造山浦水軍充定定驛子押送配所之意敢啓傳曰知道
정조 22년
李肇源以兵曹言啓曰今此戊午式年武科覆試試官當品中可擬之人乏少堂上曾經兵使竝擬以入之意敢啓傳曰知道
정조 22년
李肇源以備邊司言啓曰卽見忠淸監司韓用和狀啓則以爲本道穀簿素甚零星每當分糶之節或不免傾庫盡分之弊一自丙辰添還之後列邑穀摠比前稍裕而若其自來最少邑猶患不贍只以應分之數實無排比之路各樣還軍餉應加分外留庫條中特許量宜加分沿邑中穀物最少分還難繼之處裒益均排然後可無絶巡之患毋論還上軍餉自臣營依近例斟酌移轉事竝請令廟堂稟旨分付矣本道穀簿比他道最少添還以後雖曰稍勝只以應分之數恐無排比之勢至於移轉裒益昨年有如干停退山沿多少亦多不均竝依狀請施行加分實數使之追後狀聞雖是穀少之邑旣許移轉切勿傾庫盡分之意一體分付何如傳曰允今日之雨澤得於企望之餘爲三農萬幸而貯穀之政不可以得雨而放忽移轉雖爲民食宜其詳量事勢無敢輕易傾囷加分亦宜視此審愼卿其嚴飭本道及加分狀請諸道留庫久未發遣擲奸待畢分自本司稟旨分遣抽栍考察可也
정조 22년
李書九以禮曹言啓曰今此戊午式年文科覆試講經一所設場於本曹矣上直郞廳依例朝房直宿之意敢啓傳曰知道
정조 22년
李肇源以禁衛營言啓曰本營字內外南山負峴東西諸處及內山琵琶亭七松亭諸麓竝植稚松之意敢啓傳曰知道
정조 22년
尹光顔以刑曹言啓曰今番監試覆試一二所闌入儒生等摘奸備邊郞因大臣分付捉送臣曹故反覆嚴問各別査詰則平壤朴琦洪汝舟水原白師球遂安李蘂全州杜萬元江東李錫邦等俱以至貧之人粗解筆法而雖無同接冒入場中或有求筆之人則賣筆書給得食錢兩之計而難於數外入門果以在喪身死代換名冒入云楊州安喆欽江陵辛任寧平壤金觀大等隨往至親及同接人立於圍外至近之地儒生入去之際因圍門之頹壓顚仆於圍內混在闌入之中云松禾車履範聞本邑入格人車敬履身死幸其姓同急於科慾仍欲以敬履改名冒入云矣渠輩雖是鄕儒亦知科場法意之至嚴而換易姓名冒禁闌入則其所爲人代述代書之狀明若觀火而朴琦等六人則稱以入場賣筆而率去之人終不直招安喆欽等三人則謂以混入頹圍之內者顯有吞吐漫漶之跡平問之下難以取服竝加嚴刑覈出同情一體照勘至於車履範旣以車敬履身死代冒入之罪遲晩則別無更問之端而取考律文則大典通編諸科條有曰大小科場闌入者幼學以下限己身降定水軍車履範依此律令兵曹依例定配所卽爲押送何如傳曰允
정조 22년
尹光顔以刑曹言啓曰因司謁手本判付內所謂後告稍異於科前犯科嚴飭之下何敢與受乎當該掖隷令該曹嚴杖定配畿沿行首漢嚴杖除名其餘嚴杖懲勵不能檢飭之司謁亦令各別嚴杖內外之分何等截嚴該守令之不能嚴斥轉囑至登於奏御文書令該曹査出捧現告草記此後更有現發不但掖隷重治當該守令直自政院論勘事判下矣依判下當該犯科別監南命業嚴杖一百後京畿通津府定配所卽爲押送行首別監崔德福其餘別監池養謙金商裕各嚴杖一百懲勵放送不能檢飭之司謁張光益亦爲嚴杖一百放送之意敢啓傳曰知道
정조 22년
右議政李秉模箚曰伏以昨日政院因下敎以諡號署經事政府開坐與否使之知入臣慮致夜深仰煩酬應卽爲開坐而諡狀達曙催促今始來到蓋聞太常之傳于禮曹在於二鼓禮曹之傳于吏曹在於三鼓吏曹之呈于政府在於今朝擧行本非有難事而旣知政府之開坐許久拖至翌日以致無端經宿曾亦有此否乎此莫非臣見輕而然也臣當自反之不暇何可尤人而所惜者國體當該玉堂奉常正吏禮曹堂上爲先從重推考恐不可已矣仍伏念臣忽自夜來爲風濕所中半體不遂僅得扶舁還次而症形非常恐難以時日蠢動矣賓坐籌坐近久未行廟務多滯病思益切惶憫玆敢仰暴實狀伏乞聖明特賜鐫免俾得安意調治以尋生路千萬幸甚答曰省箚具悉卿懇政府之開坐經宿諸司事駭然大關紀綱箚請依施所愼極用悶慮卿須安心善攝竢間視事仍傳于李書九曰此批答遣史官傳諭遣御醫持相當藥物看病
정조 22년
戊午二月二十九日卯時上御誠正閣諸承旨持公事入侍時行左承旨李書九行右承旨李益運左副承旨宋銓右副承旨李泰永同副承旨李肇源記事官洪奭周假注書李弘謙記事官金珍恪金景煥檢校待敎沈象奎以次進伏訖書九讀奏忠淸監司韓用和狀啓永同縣監李到任事銓讀奏平安監司朴宗甲啓本義州府反庫事忠淸監司韓用和啓本丹陽等官反庫事全羅兵使申鴻周狀啓捉虎人施賞事泰永讀奏黃海監司李義駿啓本罪人具純放送事上命分書判付訖上曰政府合坐昨已爲之而諡號啓目尙不入來緣何事也注書出去知入可也奭周承命出傳回奏曰諡望禮曹昨已越送於吏曹自吏曹尙不報于政府故如是遲滯云矣上曰大臣經宿於政府至今等待云乎各司擧行如是稽緩紀綱所在大臣何爲不嚴飭乎承知出去詳知以入也泰永承命出回奏曰昨日人定時太常送諡望於禮曹三更時自禮曹越送於吏曹如是遲滯之際大臣命囚吏曹該吏以至天明後始爲越送云矣上曰大臣開坐於中書省則體貌何等嚴重該司如或不善擧行國綱所尊雖發牌判堂可也何爲因循姑置不思董飭之道乎此筵敎承旨書報於大臣卽爲草記論罪之地可也敎象奎曰故判書金頤柱家致祭文自香室正書以待而遣官則詳考書塡可也象奎承命出泰永曰致祭之當遣何官未承下敎矣上曰遣官事禮曹當爲預問於政院而尙至今不爲來報今於下敎之後承旨始爲提稟該曹事極爲駭然矣益運曰日前禮曹草記直赴殿試中一人未免見漏似緣年久之致而該曹事亦極疎忽矣上曰是豈成說乎近來各司事皆如此矣益運曰大小科榜目則雖在於禮曹而節製榜之置於政院者率多散失無以憑考此後則節製榜出後榜目一件留置政院俾無閪失之地好矣上曰依此爲之命書榻敎曰下直守令入侍命鎭安縣監吳泰曾進前上曰何當下去乎泰曾曰觀病勢以爲下去矣上曰今日旣肅拜仍爲下直可也命書傳敎曰文所試官望中政席進及衆所共知情勢實病之代改望事分付命退諸臣退出
정조 22년
戊午二月二十九日辰時上御重熙堂同副承旨入侍時同副承旨李肇源記事官洪奭周金景煥承膺祚以次進伏訖上曰禮房承旨入侍賤臣承命出傳行左承旨李書九進伏上曰諡號狀之遲滯緣何故也大臣之徹宵坐起是豈成說乎肇源曰今方査覈而遲滯之端專由於吏曹下隷之不善擧行矣上敎書九曰各道新舊還餉磨勘成冊今方上來矣民戶實數依年終守令七事中所報戶數之例逐邑懸註以入爲好此意分付可也書九曰成冊規模與臣昨年所成出者亦稍不同矣上曰更加看閱不同處使之改修以送好矣仍命退承史以次退出
정조 22년
戊午二月二十九日辰時上御重熙堂同副承旨入侍時同副承旨李肇源假注書李弘謙記事宮金景煥金珍恪以次進伏訖上曰試官望何不改入耶注書出去催促以入可也仍命退承史以次退出
정조 22년
戊午二月二十九日辰時上御重熙堂右承旨入侍時行右承旨李益運假注書李弘謙記事官金景煥承膺祚以次進伏訖上命書榻敎曰右副承旨入侍賤臣承命出與右副承旨李泰永偕入進伏上曰試官望改付標以入而承旨閣臣通融擬入事雖不書出以此通擬之意注書出傳可也命益運書右相箚批訖命泰永書傳敎曰都承旨左副承旨許遞今日政差出待下批牌招命退承史以次退出
정조 22년
戊午二月二十九日未時上御重熙堂軍士房承旨入侍時同副承旨李肇源記事官洪奭周金景煥承膺祚以次進伏訖上曰試官皆已承牌乎肇源曰武所試官皆已承牌文所試官入來者亦幾過半矣上曰文所試官違牌者以入直閣臣騎郞及抄啓文臣之仕進於闕內者改望擬入北評事金熙周聞方上來一體擬入事分付仍命書榻敎曰抄啓文臣金熙周北詳事改差上曰名雖明經科遐方實才豈無兼治製述工夫者乎捧講之際專尙文義以考其實才與否而近來生劃只取一人今番則一二所合取二三人以爲考其製工之地今番初試七十以上參榜者夥然雖爲隔帳聽其講聲庶可知之在前或有別爲試取之時則此等處雖或闊狹似無所妨於嚴科場之道試官等知悉此意入場時以此下敎預爲宣諭於入門官使之曉諭於應擧儒生俾各抖擻精神以爲盡意應講之地近來科場之不嚴式年爲甚今番則另加惕念而如是下敎之後實才若或有見漏之歎則試官難免其責承旨招致兩所試官於啓板前以此意詳細申飭武所試官亦爲招致申諭而科場之不嚴武會尤甚諸試官各別惕念以爲整飭申嚴之地如是而又復如前則試官當有其罪俾各知此意承旨躬詣接待廳又傳下敎於武所監臺使之各別糾察而如有一毫奸弊則試官以下隨現論啓可也命退承史以次退出
정조 22년
行都承旨權裕病行左承旨李書九坐直行右承旨李益運坐左副承旨李肇源坐右副承旨尹光顔坐同副承旨尹光普坐直注書曺錫中仕洪奭周病假注書李允謙仕直事變假注書任俊常仕
정조 22년
藥房提調沈煥之行左承旨李書九啓曰伏未審日間聖體若何寢睡水剌之節何如臣等率諸御醫趁早入診詳察聖候爲宜王大妃殿氣候何如惠慶宮氣候何如臣等不任區區伏慮敢來問安竝此仰稟答曰知道慈殿慈宮氣候一樣卿等不必入侍矣
정조 22년
尹光普啓曰行大司憲宋煥箕在外執義柳畊掌令鄭㝡成持平申溆李弘達試所進掌令尹益烈身病監察茶時之意敢啓傳曰知道
정조 22년
傳于李書九曰禮房承旨馳詣宗廟景慕宮奉審摘奸以來
정조 22년
注書洪奭周病代以李允謙爲假注書
정조 22년
醫官吳仁豐書啓右議政李秉模病症朝來看審則臂脚之麻痺飮食之頓減神氣之未淸脈度之浮滑比昨別無加減但眠睡稍穩而藥則八味順氣散依前方今日又將煎用計料而主家以爲昨日珍劑之頒下已是格外恩數王人之經夜相守益切惶悚卽速撤還以便病心云而臣則仍留之意竝以詮次啓達傳于李書九曰姑爲還來
정조 22년
以全羅右水使金處漢狀啓古今島僉使金百鍊身死事傳于李肇源曰雖曰鎭將此時民事不可曠官令該曹口傳擇差待下批除朝辭給馬下送
정조 22년
兵曹口傳政事以金億亮爲古今島僉使
정조 22년
李書九以內醫院提調意啓曰副提調權裕謂有身病今日問安不爲仕進卽爲牌招何如傳曰允
정조 22년
李肇源以兵曹言啓曰依下敎今日中日試射時園幸十一番隨駕司鑰尹昌烈同爲試射而不得入格之意敢啓傳曰依他例木一疋賜給可也
정조 22년
李肇源以武一所試官意啓曰臣所今日平明開場而初試擧子當付元額九十五人內無緣不呈單十一人除捧單實數爲八十四人矣先自天字木箭試取之意敢啓傳曰式年覆試武擧子當爲埋頭唾掌以較得失則十一人之公然不呈單事未前聞必是入門官不勤捧單卿等卽爲査實許赴可也
정조 22년
李肇源以武二所試官意啓曰臣所今日平明開場自天字至地字半字應射擧子七十三人而先爲木箭試取之意敢啓傳曰知道
정조 22년
李肇源以兵曹言啓曰謹依傳敎司鑰尹昌烈處木一疋賜給之意敢啓傳曰知道
정조 22년
尹光顔以賑恤廳言啓曰傳曰今番司馬榜中年七十以上人下去時令賑廳給糧資仍令沿路給馬以示尊年之意事分付事命下矣華城居生員兪鉉復糧資米二斗錢二兩懷德居生員宋堯相糧資米三斗錢三兩星州居生員李日祿糧資米四斗錢四兩慶興居進士吳達彦糧資米六斗錢六兩參考前例磨鍊分給之意敢啓傳曰知道
정조 22년
李肇源以壯勇營言啓曰本營左司屬中哨軍兵等今已準二朔立番來三月初一日放送之意敢啓傳曰知道
정조 22년
李肇源以兵曹言啓曰卽接西道參軍李學道牒報則訓鍊都監所授彰義門南邊第四城廊近處體城三間許今日頹圮云令繕工監爲先把子圍排分授軍門急速修築而把守軍兵亦令該軍門量宜定送限改築間嚴加守直之意分付何如傳曰允
정조 22년
李肇源以訓鍊都監言啓曰都城本局分授彰義門南邊第四城廊近處體城三間許頹圮處令該軍門卽速修築把守軍兵量宜定送事自兵曹草記矣今日爲始砲手二十名將校一人率領限改築間輪回守直之意敢啓傳曰知道
정조 22년
李肇源以禁衛營言啓曰本營守門軍宋次福甕巖洞近處捉得小虎一頭來納故封進而木三疋布二疋依例施賞之意敢啓傳曰知道
정조 22년
李肇源以武二所試官意啓曰臣所今日開場木箭試取草記已爲修啓而本所初試元額當赴爲九十六人而入門捧單只爲七十三人其中無緣不赴者忠淸道一人全羅道二人江原道三人平安道一人慶尙道十二人合爲十九人故査問其委折於入門官則入門官等所告內擧子輩來呈單子則隨呈隨捧而已其無緣與有頉無以知得云故只以元捧單試取之意敢啓傳曰一所草記批旨見之乎
정조 22년
李肇源以武一所試官意啓曰臣所開場草記批旨內式年覆試武擧子當爲埋頭唾掌以較得失則十一人之公然不呈單事未前聞必是入門官不勤捧單卿等卽爲査實許赴可也事命下矣擧子十一人之不呈單委折使入門官各別査實則元額九十五人內京居閑良洪橚咸興親騎衛朴應祿以都試居首直赴殿試槐山通德郞申在健淸州閑良尹載赫安岳閑良李達元穩城閑良全律曾俱遭喪柒谷閑良李光成身故康津閑良高時麟金蜂鍾洪原親騎衛朴師濂北靑親騎衛金得鍊俱以身病不得上來云矣各人懸頉皆有委折而以其本道公文之不付試所有不敢只憑傳聞區別草記泛稱無緣臣等矇然之失不勝惶恐之意敢啓傳曰知道
정조 22년
李肇源以武一所試官意啓曰今日臣所木箭纔已畢試而應射擧子八十四人內三矢入格十五人二矢入格二十人一矢入格二十二人合爲五十七人而仍自天字鐵箭試取之意敢啓傳曰知道
정조 22년
李肇源以武二所試官意啓曰臣所自天字至地字半字木箭應射擧子七十三人內三矢入格十二人二矢入格二十六人一矢入格十一人合爲四十九人矣木箭旣已畢試鐵箭自天字仍爲試取之意敢啓傳曰知道
정조 22년
李肇源以武一所試官意啓曰今日臣所鐵箭纔已畢試而應射擧子五十七人內三矢入格五十四人二矢入格二人合爲五十六人矣他技則日暮姑停之意敢啓傳曰知道
정조 22년
李肇源以武二所試官意啓曰臣所鐵箭應射擧子四十九人內三矢入格四十四人二矢入格三人合爲四十七人未及試取二人日暮姑停之意敢啓傳曰知道
정조 22년
行吏曹判書閔鍾顯疏曰伏以臣之失職僨事亦已甚矣鑑別取舍之不得其宜尙可諉之於賦性之昏憒知識之淺短至若簿書去來之屬於有司之擧行者亦不可以及期自劾歟而迺又有昨日事則其爲萬萬惶愧誠有措躬無所者夫諡坐至重而大僚先已赴公則固當加意察飭趁時呈牒以爲署經之地而臣則矇然未之知也自太常而傳禮曹自禮曹而傳于本曹則固不過二鼓三鼓之間而自三鼓而至翌日之朝稽滯而不呈于政府則其失專在於臣曹遂致大僚經宿於他司開政拖至於日晩上煩酬應下駭聽聞事關國綱罪在瘝官而問備薄罰曾不足以彰其怠慢之咎達宵懍蹙治疏自訟伏乞聖明亟命重勘臣罪以尊朝體以安私分不勝幸甚臣無任云云答曰省疏具悉卿雖未知云而國綱則所係不細遲滯罪在吏曹云問備輕矣卿則施以越俸之典
정조 22년
禮曹判書李祖源疏曰伏以臣待罪春曹觸事憒憒無往而非瘡疣迺者諡狀署經有命大僚侵夜開坐而緣臣慢忽拖至翌日未卽擧行揆以事面萬萬悚惶此莫非如臣無似冒叨掌禮之官專不事事之致問備薄勘罰不當罪以此情蹤顧何敢晏然於職次乎伏乞聖明俯垂體諒亟賜鐫免俾國體尊而私分安不勝幸甚臣無任云云答曰省疏具悉卿其勿辭行公
정조 22년
右諭善李城輔疏曰伏以臣久犯違傲罪在罔赦竊欲進伏都下恭俟處分而病勢沈痼實難周旋侍讀之狀頃已仰籲於辭本中矣及伏承御批以春寒不解有差待稍暄上來之敎狗馬卑賤本不足以仰貽聖慮而委曲軫念至於此極體下洪恩不勝攢祝玆又特降別諭申之以收召之命伏地震越益無容措臣雖愚昧尙有秉彝豈不欲竭蹶奔趨仰答隆私而風漸宿症每逢春節如期而發近日以來一倍添重神識昏迷聾聵轉甚丹熱滿面膈痛兼劇方委席奄奄有難支之勢擔舁一行恐違初計其爲惶懍悶蹙不啻前日之比也然臣何敢飾虛引疾故爲前却重自陷於欺瞞之科哉伏惟日月之明有所俯燭而第臣旣爲臣無狀涓埃莫酬又以奇疾嬰身偃便在家有若不知承命之恭重戾至此寧欲無生假使臣幸得回蘇强力登程至於誦說之任初非如臣之所敢擬則從前祈免自量甚熟咫尺之守有難遽變而左諭善臣尹得孚呈告之期將滿自當卽出今則講學一事似無緣臣久撤之患伏乞天地父母俯垂矜察遞臣職名仍治臣逋慢之辜以肅朝綱不勝萬幸臣無任云云答曰省疏具悉卿懇疏批之姑此徐徐欲待愼節之差勝此後日氣亦當和暢强之似無難以卿尙未簉朝僚員亦皆逡巡春晷舒長之時一日遲延豈不可悶卿若念及豈待予言之更事懃懃卿須卽爲登途至於偕來之行前批旣體諒今又如之事事要欲便卿之心開示進身之路竝須體悉仍傳于李書九曰此批答下諭于行護軍李城輔處
정조 22년
戊午二月三十日午時上御便殿左承旨入侍時行左承旨李書九記事官曺錫中金景煥承膺祚以次進伏訖上曰戊辰二月之晦下雪而其歲大熟今日亦二月晦日而又下飛雪此亦年豐之兆耶事若傅會而亦不能無深祝之意矣上曰試官許下敎之事皆傳及而皆能秉公當無遺實才云耶書九曰果皆申飭而若以文義專尙則似易得實才矣上曰今番老人之赴會講者多有之云耶書九曰多有之云矣臣之在湖南時見一老儒十九歲爲初試其後回甲之爲七十九歲時始大闡大抵實才則雖老而能善誦矣上曰臺諫之日日牌招甚不成說呈告前例亦是丙申以後所出此後則毋得呈告之意申飭可也書九曰蜂峴摘奸當送史官或宣傳官矣上曰來月更稟也上命書右諭善李城輔疏批敎曰此批答分付畿營使之卽送而使李肇源亦卽書報使之卽爲上來左諭善雖入來而右諭善◆◆◆不入講席豈不可口口以此意錄報書中可也上命書榻敎曰王大妃殿進御蔘苓飮自今日一貼式煎入仍命退承史以次退出
정조 22년
李肇源啓曰來初五日朝參日次而國忌正日相値頉稟之意敢啓傳曰知道
정조 22년
李書九啓曰日次儒生殿講監試唱榜後更稟事命下矣以何日爲之乎敢稟傳曰初六日以前連値齋日殿講當於過齋後爲之該房知悉更稟春到記製講亦於過齋後爲之歲初已捧擧案者新榜生進等雖非當日到記使之許赴禮房承旨明日馳詣太學朝食堂到記收取以來
정조 22년
李肇源啓曰別付料親臨試射每年春季朔初一日取稟事曾有定式矣今春季朔試射以何日爲之乎敢稟傳曰過齋後更稟
정조 22년
傳于尹光顔曰右副承旨入侍
정조 22년
傳于尹光普曰同副承旨入侍
정조 22년
傳于權裕曰發遣吏郞諸執事淸齋與否摘奸以來
정조 22년
以大司諫尹東晩牌不進罷職傳旨傳于尹光普曰只推
정조 22년
李書九以弘文館言啓曰新除授校理李貞運時在京畿利川地經筵入番事緊請斯速乘馹上來事下諭傳曰依啓
정조 22년
李書九以禮曹言啓曰毓祥宮展拜每年季春稟定事曾有先朝下敎矣展拜吉日以何間推擇乎敢稟傳曰旬後念前擇吉以入可也
정조 22년
李肇源以武一所試官意啓曰臣所今日開場仍自天字片箭三貫革加設合五貫革試取之意敢啓傳曰知道
정조 22년
李肇源以東堂覆試武二所試官意啓曰臣所今日平明開場仍自地字半字鐵箭試取之意敢啓傳曰知道
정조 22년
李肇源以武一所試官意啓曰今日臣所片箭纔已畢試而應射擧子五十六人內邊一中入格三人矣仍自天字騎芻試取之意敢啓傳曰知道
정조 22년
李肇源以東堂覆試武二所試官意啓曰臣所鐵箭應射擧子四十九人內昨日入格四十七人今日三矢入格二人合爲四十九人矣鐵箭今已畢試仍自天字片箭試取之意敢啓傳曰知道
정조 22년
李肇源以武一所試官意啓曰今日臣所騎芻纔已畢試而應射擧子五十六人內二中入格二人一中入格三人合爲五人而騎槍無一人應試故仍自天字鳥銃二貫革加設合四貫革試取之意敢啓傳曰知道
정조 22년
李肇源以東堂覆試武二所試官意啓曰臣所片箭應射擧子四十九人內邊一中入格七人矣片箭今已畢試仍自天字騎芻試取之意敢啓傳曰知道
정조 22년
李肇源以武一所試官意啓曰今日臣所鳥銃纔已畢試而應放擧子五十六人內貫一中邊一中入格二人邊二中入格一人貫一中入格三人邊一中入格十二人合爲十八人矣仍自天字開講試取之意敢啓傳曰知道
정조 22년
李肇源以東堂覆試武二所試官意啓曰臣所騎芻應射擧子四十九人內二中入格二人一中入格七人合爲九人矣騎芻今已畢試仍自天字鳥銃試取之意敢啓傳曰知道
정조 22년
李肇源以東堂覆試武二所試官意啓曰臣所鳥銃應放擧子四十九人內貫一中三人邊二中二人邊一中六人合爲入格十一人鳥銃今已畢放故騎槍當爲試取而無一人應射矣仍自天字試講之意敢啓傳曰知道
정조 22년
李肇源以武一所試官意啓曰今日臣所應講擧子九人內入格爲四人而日暮姑停之意敢啓傳曰知道
정조 22년
李肇源以東堂覆試武二所試官意啓曰臣所應講擧子三十三人內入格五人未及試講二十三人日暮姑停之意敢啓傳曰知道
정조 22년
尹光顔以義禁府言啓曰檢書官徐理修先罷後拿事傳旨啓下矣徐理修以兔山前縣監時在任所云依例發遣府羅將拿來何如傳曰拿處分揀可也
정조 22년
戊午三月初一日卯時上御重熙堂同副承旨入侍時同副承旨尹光普假注書李允謙記事官金景煥記注官金良倜以次進伏訖上曰左承旨右副承旨入侍賤臣承命出傳行左承旨李書九右副承旨尹光顔進伏命書九書香室單子判付又敎書九曰近來籍法蕩然民戶實數有難的知此後自京兆獻民數之時京外都摠別爲成冊以入事分付仍命退承史以次退出
정조 22년
戊午三月初一日午時上御便殿左副承旨入侍時左副承旨李肇源記事官曺錫中金景煥金良倜以次進伏上曰閣臣入來者使之登筵賤臣承命出傳與一提學鄭民始原任直提學徐鼎修徐龍輔原任直閣南公轍金祖淳進伏上敎鼎修曰好雨新來驪州雨澤果恰足否鼎修曰臣之上京在於雨前故未及詳知矣民始曰今番之雨可謂知時矣上曰花意尙杳然矣民始曰意謂雨後卽發風氣尙峭姑難開花矣上曰昨榜自不者甚多何故也肇源曰講生或有不讀之章故遇此則必爲自不矣民始曰外議以爲專尙文義故多能誦而見落者云矣命退諸臣以次退出
정조 22년
行都承旨徐邁修坐行左承旨李書九坐行右承旨李益運坐左副承旨李肇源坐直右副承旨兪漢謨坐直同副承旨尹光普坐注書曺錫中仕洪奭周病假注書李允謙仕直事變假注書任俊常仕
정조 22년
尹光普啓曰右副承旨尹光顔今日不爲仕進卽爲牌招何如傳曰聞有實故許遞都承旨亦有實病云一體許遞前望單子入之待下批牌招
정조 22년
承旨前望單子入之徐邁修兪漢謨落點
정조 22년
傳于李肇源曰藥房提調聞有實病許遞慈殿湯劑監煎之時不可不備員前望單子入之
정조 22년
藥房提調前望單子入之金載瓚落點